Predkladacia správa

Materiál sa predkladá na rokovanie vlády SR na základe procedúry zavedenej podľa Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej (ďalej len Európska dohoda o pridružení). Návrh memoránd o porozumení  medzi Európskym Spoločenstvom a Slovenskou republikou o účasti Slovenska na programoch Spoločenstva Customs 2007 a Fiscalis 2007 naväzuje na rozhodnutie Asociačnej rady Európskej únie a Slovenskej republiky o prijatí  všeobecných pravidiel a podmienok pre účasť Slovenskej republiky v programoch Spoločenstva, ktoré má rámcový charakter a  ktoré schválila vláda SR uznesením č. 140 dňa 13. februára 2002. Návrh vychádza aj z Dodatkového protokolu k Európskej dohode o pridružení, ktorý bol uverejnený v Zbierke zákonov Slovenskej republiky pod č. 163/1998 Z. z. 

Už v roku 2002 sa Slovenská republika zapojila do programov Spoločenstva Fiscalis a Customs 2002 na základe Rozhodnutia č. 2/2002 Asociačnej rady EÚ-SR o prijatí požiadaviek a podmienok účasti Slovenska v programe Spoločenstva Fiscalis, ktoré bolo podpísané 30. apríla 2002 a Memoranda o porozumení medzi Európskym Spoločenstvom a Slovenskou republikou o účasti Slovenska na programe Spoločenstva Customs 2002, ktoré bolo podpísané za vládu SR ministrom financií v Bratislave 10. júla 2002 a za Európske Spoločenstvo generálnym riaditeľom pre dane a colnú úniu v Bruseli 25. júna 2002. Návrh spomenutého rozhodnutia pre program Fiscalis 2002 bol schválený uznesením vlády Slovenskej republiky č. 389 zo 17.4.2002, resp. návrh memoranda o porozumení pre program Customs 2002 bol schválený uznesením vlády Slovenskej republiky č. 760 z 10.7.2002.
 
 Návrh predkladaných memoránd o porozumení pre programy Customs 2007 a Fiscalis 2007 je štandardný dokument pre kandidátske krajiny odsúhlasený  všetkými 15 krajinami EÚ a vzhľadom na záväzok finančného príspevku Slovenskej republiky sa vyžaduje súhlas  vlády Slovenskej republiky s príslušným uznesením.

Programy Spoločenstva (komunitárne programy) Customs a Fiscalis sú pokračovaním programu Matheus pre zvýšenie odbornosti zamestnancov colnej správy a zlepšenie systémov nepriamych daní vnútorného trhu Európskej únie. Dôležitou časťou programu je aj colná legislatíva a legislatíva nepriamych a najnovšie aj priamych daní. Akcie programu sú zamerané na semináre, výmenné stáže a multilaterálne kontroly pre členské a asociované krajiny EÚ. Na akciách programu sa zúčastňujú zamestnanci odborov sekcie daňovej a colnej Ministerstva financií SR, Colné riaditeľstvo SR a Daňové riaditeľstvo SR. Výkonom funkcie národného koordinátora pre program Spoločenstva Fiscalis je poverený pracovník odboru koordinácie vzťahov k EÚ Ministerstva financií SR a kontaktnou osobou pre program Customs je pracovníčka Colného riaditeľstva SR.

Predkladané memorandá obsahujú podmienky, na základe ktorých Slovenská republika, ako kandidátska krajina pre vstup do EÚ, má už od roku 2002 podobný štatút, aký majú členské krajiny EÚ a bude ich mať aj pri účasti na akciách programov Spoločenstva Customs 2007 a Fiscalis 2007, ktoré sú priamym pokračovaním programov z roku 2002. Uvedené podmienky vyžadujú finančný  príspevok SR v navrhovanej výške 158 895 EUR pre program Customs 2007 za rok 2003 a 106 500 EUR pre program Fiscalis 2007 za rok 2003. V štátnom rozpočte na rok 2003 sú zabezpečené finančné prostriedky pre program Customs 2007 vo výške 80 000 EUR a pre program Fiscalis 2007 vo výške 48 000 EUR  K týmto finančným prostriedkom je zabezpečené spolufinancovanie z národného programu Phare na základe už schváleného finančného memoranda 2002 v roku 2003 vo výške 50 %. Celková suma na obidva programy predstavuje 128 000 EUR zo štátneho rozpočtu a 128 000 EUR z programu Phare.

Východisková rámcová suma 95 984 EUR z roku 2002 na finančný príspevok pre program Fiscalis bola dodatočne Európskou komisiou v decembri 2002, vzhľadom na rozšírenie programu Fiscalis 2007, upravená na 106 500 EUR. Požadovaný finančný príspevok 106 500 EUR pre účasť na programe Spoločenstva Fiscalis za každý rok pokladáme za nadhodnotený vzhľadom na nereálnu účasť na všetkých navrhovaných výmenných akciách v členských krajinách. Na základe prílohy I memoránd o porozumení medzi Európskym Spoločenstvom a Slovenskou republikou o účasti Slovenska na programoch Spoločenstva Customs 2007 a Fiscalis 2007 môže byť finančný príspevok na začiatku každého roka upravený na základe skutočného počtu činností, na ktorých sa Slovensko počas daného roka plánuje zúčastniť. Navrhovaný finančný príspevok pre program Fiscalis v roku 2003 neprevýši limit 96 000 EUR uvedený v štátnom rozpočte na rok 2003. Úprava sa uskutoční prostredníctvom požadovanej žiadosti o finančné príspevky, ktorú následne po schválení predloží Európska komisia.
 
Od 1.1.2004 na základe príslušných ustanovení (časť 3., hlava 1, článok 32) Prístupovej zmluvy Slovenská republika už nebude prispievať do programov Spoločenstva osobitnými finančnými príspevkami, ale formou odvodov vlastných zdrojov do všeobecného rozpočtu ES.